Galko, Ľubomír, minister obrany SR (2010-09-09):
Ďakujem pekne. Dobrý deň. Vážený pán poslanec Baška, už po niekoľkýkrát ma vyzývate, aby som zverejnil informáciu z bezpečnostného spisu preverovanej osoby, ktorá podlieha režimu ochrany pred zverejnením. Urobili ste to isté už aj na verejnom výbore pre obranu a bezpečnosť. Nerozumiem, prečo sa ma na toto pýtate. Veď vy predsa nelegálne získanou kópiou tohto dokumentu disponujete. Vy chcete, aby som porušoval zákon, pán poslanec? Predseda vašej strany tento dokument dokonca zverejnil na kameru. Bolo tam, bohužiaľ, vidno nielen podpis, kto to osvedčenie podpísal, bolo tam vidno ešte množstvo iných vecí, množstvo iných údajov príslušníka Vojenskej spravodajskej služby, príslušníka Vojenskej spravodajskej služby, ktorý podstatnú časť svojho pracovného života zasvätil práci pre spravodajské služby, práci pre Slovenskú republiku. A to neboli 4 roky, pán poslanec, to bola podstatná časť jeho pracovného života. Takémuto človeku ste zverejnili jeho identitu, zverejnili ste jeho pracovné zaradenie, zverejnili ste jeho rodné číslo. A to je mne ako ministrovi obrany veľmi, veľmi ľúto. Vy ste týmto dokumentom disponovali aj na výbore pre obranu a bezpečnosť, na verejnom výbore pre obranu a bezpečnosť. Nerozumiem, prečo chcete do niekoľkonásobného porušenia zákona namočiť aj mňa. Veď ten nelegálne získaný dokument máte, ale v poriadku. Domnievam sa, že viem, o čo vám vlastne ide tou otázkou, a preto vám teraz dám informácie, ktoré by mali zodpovedať už všetky vaše otázky týkajúce sa tohto prípadu a zároveň aj túto jednu konkrétnu takým spôsobom, aby som ja ten zákon neporušil. Pán poslanec, ako bývalý minister obrany iste viete, že Vojenské spravodajstvo je špeciálna služba, ktorá plní úlohy spravodajského zabezpečenia obrany Slovenskej republiky v pôsobnosti ministerstva v rozsahu ustanovenom zákonom č. 198/1994 Z. z. o Vojenskom spravodajstve. Rovnako verím, že ste ako bývalý minister obrany boli zo strany vašich podriadených podrobne informovaný o znení § 3 ods. 1 uvedeného zákona, podľa ktorého Vojenské spravodajstvo riadi a za jeho činnosť zodpovedá minister. Ten zo zákona vymenúva a odvoláva riaditeľov Vojenského obranného spravodajstva a Vojenskej spravodajskej služby. Preto má aj postavenie vedúceho štátneho orgánu podľa osobitného predpisu, ktorým je vo vzťahu k výkonu bezpečnostných previerok Vojenské spravodajstvo. Vychádzajúc z uvedeného je minister obrany Slovenskej republiky oprávnený podpisovať osvedčenia a rozhodnutia vydané podľa § 26 zákona č. 215/2004 Z. z. o ochrane utajovaných skutočností, ak Vojenské spravodajstvo vykonáva bezpečnostné previerky podľa § 18 ods. 2 uvedeného zákona. Pán poslanec, tento postup som si rozhodne nevymyslel ja, vychádza priamo z interných normatívnych aktov, ktoré upravujú organizáciu Vojenského spravodajstva a ktoré schválili a podpísali ešte vaši predchodcovia vo funkcii ministra obrany. Rovnako, a čo je dôležité, je potvrdený relevantným stanoviskom príslušného štátneho orgánu, ktoré mám k dispozícii. S obsahom konkrétnych predpisov, ktoré platili počas celého obdobia výkonu vašej funkcie ministra obrany až doteraz, ako aj s konkrétnymi oprávneniami pri výkone bezpečnostných previerok v pôsobnosti Vojenského spravodajstva sa môžu vaši stranícki kolegovia osobne zoznámiť na ďalšom neverejnom rokovaní osobitného kontrolného výboru na kontrolu Vojenského spravodajstva, ak výbor požiada o ich predloženie. Umožňuje to zákon o Vojenskom spravodajstve, konkrétne ustanovenia o kontrolnej právomoci výboru v § 5 ods. 3 tohto zákona. Záverom odpovede by som sa vám, pán poslanec, chcel osobne poďakovať za citovanie čísla konkrétneho dokumentu, ktoré uvádzate vo vašej otázke. Je tak evidentné, že tento dokument sa nenachádza len v rukách predsedu strany Smer, ktorý ho prezentoval na tlačovej konferencii. Ten pri efektívnej medializácii prípadu neopomenul na kameru priblížiť celý text vami citovaného osvedčenia, ktorý je až doteraz, ešte stále, k dispozícii verejnosti na viacerých videozáznamoch dostupných na internete. Pri tejto akcii ste boli až natoľko úspešný, že sa vám v eufórii podarilo plošne zverejniť rodné číslo a ďalšie údaje dotknutej osoby, jednoznačne v rozpore so zákonom o ochrane osobných údajov. Podotýkam, že jediný originál tohto dokumentu je dodnes v trezore na príslušnom útvare Vojenského spravodajstva a váš zdroj informácií je čoraz nervóznejší, keďže už teraz zistil, že ide o trestný čin podľa § 374 Trestného zákona, a naňho sa nevzťahuje poslanecká imunita. Váš zdroj je pravdepodobne jedným z úzkeho okruhu oprávnených osôb, ktoré k dokumentu mali v inkriminovanom čase prístup. A verím, že sa znova poriadne zapotí, keď mu túto informáciu sprostredkujú médiá alebo vy osobne. Ďakujem vám za pozornosť. (Potlesk.)